Sisä-Suomen poliisi tutkii koulunkäyntiavustajan voimankäyttöä mahdollisena pahoinpitelynä.

Poliisi tutkii pirkanmaalaisessa yläkoulussa sattunutta voimankäyttötilannetta.

Niskoitteleva oppilas jäi koulunkäyntiavustajan alle.

Opettajalla on lähtökohtaisesti oikeus käyttää voimakeinoja kurinpidossa, jos tilanne kärjistyy äärimmilleen.

Poliisi tutkii kouluavustajan voimankäyttöä pahoinpitelynä. Kuvituskuva. JENNI GÄSTGIVAR

Koulunkäyntiavustaja ja oppilas ajautuivat perjantaina 6. lokakuuta pirkanmaalaisessa yläkoulussa sellaiseen riitatilanteeseen, että poliisi on alkanut selvittää asiaa.

Iltalehdelle levinneessä videopätkässä avustaja on kaatanut pojan maahan ja pitelee tätä käsillään solisluiden kohdalta.

- Nyt ulos! Nyt ulos, avustaja huutaa.

- Sä et saa koskea! oppilas hokee.

Poliisi on vastaanottanut tilanteesta rikosilmoituksen, ja juttu on siirtynyt esitutkintavaiheeseen. Rikoskomisario Erkki Walinen Sisä-Suomen poliisilaitokselta sanoo, että rikosnimike on pahoinpitely.

- Tilanne oli alkanut koulun ruokalasta, jossa koulunkäyntiavustajan ja oppilaan välillä oli ollut riitaisuutta, Walinen kertoo.

- Avustaja oli pyytänyt oppilasta poistumaan epäasiallisen käytöksen takia, mutta hän ei ollut poistunut. Avustaja oli alkanut poistaa oppilasta, ja tuli tilanne, jossa oppilas oli jäänyt alle.

Rikosilmoituksen mukaan poika ei ollut saanut tilanteessa näkyviä vammoja.

- Tilanteessa oli ollut jonkinlainen kuristusote ja ilmeisesti jalka vatsan päällä.

Laillinen oikeus voimankäyttöön

Walinen selvittää nyt lähinnä, onko koulunkäyntiavustaja käyttänyt tarpeettomia voimakeinoja. Poliisi kuulee todistajia ja asianosaisia ja siirtää asian syyteharkintaan loppuvuodesta.

Opettajien ja oppilaiden väliset yhteenotot aiheuttavat aika ajoin poliisitutkintoja. Opettajien kurinpito-oikeus on tunteita nostattava aihe, josta myös uutisoidaan runsaasti.

Perusopetuslaki antaa opettajalle voimankäyttöoikeuden. Oppilaan voi poistaa luokasta tai koulun tilasta väkisin sillä ehdolla, että kaikki lievemmät kontrollointikeinot on käytetty. Käytännössä kyse on käskyttämisestä tai uhkavaatimuksista, joiden on noudatettava koulun sääntöjä.

Opettajalla ei kuitenkaan ole velvollisuutta käyttää voimaa, ja väkivallan rajat ovat samat kuin viranhoidon ulkopuolella.

Opetusalan ammattijärjestö suosittaa, että henkilökunta ottaa yhteyttä poliisiin, jos tilanne on merkittävän aggressiivinen.

Koulunkäyntiavustaja oli pyytänyt oppilasta poistumaan. Walinen ei vielä ota kantaa, mitä näkökulmaa tutkinnassa painotetaan.

- En mene sanomaan sitä vielä. Lähtökohtaisesti tutkimme pahoinpitelyä rikosperusteisesti.

- Tärkeintä olisi nyt, että koulurauha säilyisi, Walinen toivoo.